### NN 70/2017 (19.7.2017.), Odluka o lokalnim porezima Općine Bale

OPĆINA BALE

1695

Na temelju članka 20. stavka 1. Zakona o lokalnim porezima (»Narodne novine« broj 115/16) i članka 40. Statuta Općine Bale (Službeni glasnik Općine Bale 02/09 i 03/13), Općinsko vijeće Općine Bale na sjednici održanoj 6. srpnja 2017. godine donijelo je

ODLUKU

O LOKALNIM POREZIMA OPĆINE BALE

I. OPĆA ODREDBA

Članak 1.

Ovom se Odlukom utvrđuju vrste poreza, porezni obveznik, porezna osnovica, stopa i visina poreza te način obračuna i plaćanja poreza koji pripadaju Općini Bale (u daljnjem tekstu: Općina).

II. VRSTE POREZA

Članak 2.

Općini pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na nekretnine.

5. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se na području Općine sukladno zakonu i podzakonskom aktu kojim se uređuje porez na dohodak te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine.

Članak 4.

Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 1% na osnovicu iz članka 4. ove Odluke.

Prirez porezu na dohodak prihod je Proračuna Općine.

2. Prez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Općine.

Članak 8.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Porez na potrošnju plaća se po stopi od 3 % na osnovicu iz stavka 1. ovoga članka.

Poslove u vezi s utvrđivanjem i naplatom poreza na potrošnju obavlja Upravni odjel za proračun i financije Istarske županije.

3. Porez na kuće za odmor

Članak 9.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarstvena zgrada koja služi za smještaj poljoprivrednih strojeva, oruđa i drugog pribora.

Članak 10.

Porez na kuće za odmor plaća pravna ili fizička osoba koja je vlasnik kuće za odmor na području Općine.

Članak 11.

U postupku dokazivanja statusa kuće za odmor u smislu odredbe članka 9. stavka 1. ove Odluke, osim osobne iskaznice, uzimat će se u obzir i sljedeća dokumentacija: putovnica, mjesto i visina nastanka troška električne energije, vode, telefona, prijem poštanske pošiljke, potvrda o zasnovanom radnom odnosu, izjava o izabranom liječniku, izjava svjedoka, mjesto podnošenja porezne prijave i svi drugi raspoloživi podaci.

Članak 12.

Porez na kuće za odmor plaća se godišnje, u iznosu od 15,00 kn po jednom četvornom metru korisne površine kuće za odmor na cijelom području Općine.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 13.

Obveznik poreza na kuće za odmor dužan je Upravnom odjelu za proračun i finacije Istarske županije dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. listopada godine za koju se utvrđuje porez na kuće za odmor.

Poslove u vezi s utvrđivanjem i naplatom poreza za korištenje javnih površina obavlja Upravni odjel za proračun i financije Istarske županije.

4. Porez na nekretnine

Članak 14.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uredit će se posebnom odlukom Općinskog vijeća Općine, sukladno Zakonu o lokalnim porezima.

5. Porez na korištenje javnih površina

Članak 15.

Obveznik poreza na korištenje javnih površina je svaka pravna i fizička osoba koja koristi javne površine koje se nalaze na području Općine Bale.

Članak 16.

Porez na korištenje javnih površina koje se nalaze na području općine Bale prihod je Općine Bale.

Članak 17.

Visina, uvijeti i načini plaćanja poreza na korištenje javnih površina, kao i nadležno tijelo za utvrđivanje i naplatu poreza, utvrditi će se posebnom odlukom predstavničkog tijela.

Općina Bale će sama utvrđivati ovaj porez i ispostavljati rješenja za porez na korištenje javnih površina.

III. NADLEŽNOST I PRIMJENA PROPISA

Članak 18.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 2. i 3. ove Odluke obavljat će Upravni odjel za proračun i financije Istarske županije.

Članak 19.

Porezni obveznik dužan je Općini – Jedinstvenom upravnom odjelu, odnosno Upravnom odjelu za proračun i financije Istarske županije dostaviti dokaz o svakoj promjeni koja utječe na utvrđivanje porezne obveze za porez iz članka 2. točke 2. i 3. u roku od 15 dana od nastale promjene.

Članak 20.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 21.

Danom stupanja na snagu ove Odluke prestaje važiti Odluka o općinskim porezima Općine Bale, (Službeni glasnik Općine Bale br. 03/01) i Odluka o prirezu porezu na dohodak (Službeni glasnik Općine Bale br. 03/01 i 02/04).

Članak 22.

Odredbe članka 9. – 13. ove Odluke prestaju važiti 1. siječnja 2018. godine.

Članak 23.

Ova Odluka stupa na snagu osmoga dana od dana objave u Službenom glasniku Općine Bale.

Ova Odluka objavljuje se i u »Narodnim novinama«.

Klasa: 021-01/17-01/33

Urbroj: 2171-02-17-1

Bale, 6. srpnja 2017.

OPĆINSKO VIJEĆE OPĆINE BALE

Predsjednik
 Općinskog vijeća
 Vedran Šetić, v. r.